PATVIRTINTA

Skuodo rajono savivaldybės tarybos

2019 m. gruodžio 19 d. sprendimu Nr. T9-190

**SKUODO RAJONO SAVIVALDYBĖS VIETINĖS RINKLIAVOS UŽ KOMUNALINIŲ ATLIEKŲ SURINKIMĄ IŠ ATLIEKŲ TURĖTOJŲ IR ATLIEKŲ TVARKYMĄ**

**NUOSTATAI**

**I SKYRIUS**

**BENDROSIOS NUOSTATOS**

1. Skuodo rajono savivaldybės vietinės rinkliavos už komunalinių atliekų surinkimą iš atliekų turėtojų ir atliekų tvarkymą nuostatai (toliau – Nuostatai) reglamentuoja vietinės rinkliavos už komunalinių atliekų surinkimą iš atliekų turėtojų ir atliekų tvarkymą (toliau – vietinės rinkliavos) dydžių apskaičiavimą, vietinės rinkliavos taikymo tvarką, atliekų turėtojų registro (toliau – Registro) sudarymą, mokėjimo, permokos grąžinimo, išieškojimo, apskaitos tvarką.

2. Vietinė rinkliava už komunalinių atliekų tvarkymą nustatoma visiems Skuodo rajono savivaldybės atliekų turėtojams, kuriems atstovauja jų naudojamo nekilnojamojo turto objekto savininkas arba nekilnojamojo turto objekto savininko atstovas, arba nekilnojamojo turto objekto savininko įgaliotas asmuo, arba nekilnojamojo turto objekto naudotojas, arba daugiabučio namo savininkų bendrija, individualių gyvenamųjų namų savininkų bendrija, garažų savininkų bendrija, sodininkų bendrija ar kita bendrija, arba bendrojo naudojimo objektų administratorius, arba asmenys, sudarę jungtinės veiklos sutartis bendrosios dalinės nuosavybės teisei įgyvendinti (toliau – Įgaliotas asmuo).

3. Vietinė rinkliava galioja visoje Skuodo rajono savivaldybės (toliau – Savivaldybės) teritorijoje.

**II SKYRIUS**

**PAGRINDINĖS SĄVOKOS**

4. Nuostatuose naudojamos šios sąvokos:

4.1. **Vietinės rinkliavos administratorius** – Skuodo rajono savivaldybės administracijos direktoriaus paskirtas asmuo.

4.2. **Komunalinės atliekos** – buitinės (buityje susidarančios) atliekos ir kitokios atliekos, kurios savo pobūdžiu ar sudėtimi yra panašios į buitines atliekas.

4.3. **Komunalinių atliekų tvarkymo paslauga** – viešoji paslauga, apimanti komunalinių atliekų surinkimą, vežimą, naudojimą, šalinimą, šių veiklų organizavimą, stebėseną, šalinimo vietų vėlesnę priežiūrą.

4.4. **Vietinė rinkliava už komunalinių atliekų surinkimą iš atliekų turėtojų ir atliekų tvarkymą** – tai Savivaldybės tarybos sprendimu už komunalinių atliekų surinkimą iš atliekų turėtojų ir jų tvarkymą nustatyta privaloma įmoka, galiojanti Savivaldybės teritorijoje, kurią kiekvienas nekilnojamojo turto objektų savininkas ar Įgaliotas asmuo privalo sumokėti šiuose Nuostatuose nustatyta tvarka.

4.5. **Vietinės rinkliavos mokėtojai** – atliekų turėtojai, privalantys mokėti vietinę rinkliavą, išskyrus juridinius asmenis ir juridinių asmenų padalinius, turinčius leidimus, kuriuose nustatyti atliekų tvarkymo reikalavimai negali būti įvykdyti Savivaldybės organizuojamoje atliekų tvarkymo sistemoje.

4.6. **Nekilnojamojo turto objektai** – žemė ir kitokie daiktai, kurie susiję su žeme, kurie negali būti perkelti iš vienos vietos į kitą nepakeitus jų paskirties ir iš esmės nesumažinus jų vertės (statiniai, pastatai, patalpos, butai, inžineriniai įrenginiai ir kiti daiktai, kurie pagal savo paskirtį ir prigimtį yra nekilnojamieji) ir kurie Nekilnojamojo turto kadastro tvarkytojo nustatyta tvarka gali būti aprašomi kaip atskiri daiktai. Daiktu laikomas iš gamtos išgautas arba gaminant sukurtas materialus daiktinės teisės objektas.

4.7. **Kolektyviniai konteineriai** – juridinių ir fizinių asmenų (vietinės rinkliavos mokėtojų) bendrai naudojami komunalinių atliekų surinkimo konteineriai.

4.8. **Individualūs konteineriai** – juridiniam ar fiziniam asmeniui (komunalinių atliekų turėtojui) individualiai priskirti ir naudojami komunalinių atliekų konteineriai, į kuriuos komunalines atliekas šalina tik konkretus komunalinių atliekų turėtojas.

5. Lėšos, būtinos savivaldybių nustatytoms lengvatoms taikyti nekilnojamojo turto objektų savininkams arba Įgaliotiems asmenims, negali būti įskaičiuotos į vietinės rinkliavos dydį.

6. Kitos Nuostatuose vartojamos sąvokos suprantamos taip, kaip jos apibrėžtos Lietuvos Respublikos teisės aktuose.

**III SKYRIUS**

**VIETINĖS RINKLIAVOS DYDŽIŲ APSKAIČIAVIMAS**

7. Vietinės rinkliavos dydžiai apskaičiuojami ir perskaičiuojami vadovaujantis Savivaldybės tarybos patvirtinta Skuodo rajono savivaldybės vietinės rinkliavos už komunalinių atliekų surinkimą iš atliekų turėtojų ir atliekų tvarkymą dydžių nustatymo metodika (toliau **–** Metodika) (priedas).

8. Vietinės rinkliavos dydžius tvirtina Savivaldybės taryba teisės aktų nustatyta tvarka.

9. Perskaičiavus būtinąsias sąnaudas, Savivaldybės taryba atskiru sprendimu vietinės rinkliavos dydžius gali kartą per metus indeksuoti, taikydama Lietuvos statistikos departamento ar Lietuvos Respublikos finansų ministerijos skelbiamus duomenis apie metinį vartojimo kainų indeksą, jeigu jis didesnis negu 1,1.

**IV SKYRIUS**

**VIETINĖS RINKLIAVOS DYDŽIAI**

10. Vietinės rinkliavos dydis nustatytas toks, kad iš nekilnojamojo turto objektų savininkų arba jų Įgaliotų asmenų surinktomis lėšomis būtų apmokėtos visos būtinosios sąnaudos.

11. Vietinės rinkliavos dydžiams nustatyti taikoma dvinarė įmoka, susidedanti iš pastoviosios ir kintamosios dalių.

12. Pastovioji įmokos dalis nustatoma tokia, kad padengtų pastoviąsias su komunalinių atliekų tvarkymu susijusias sąnaudas.

13. Pastoviąją įmokos dalį moka visi nekilnojamojo turto objektų savininkai arba jų įgalioti asmenys. Pastoviosios įmokos dalies nemoka  negyvenamų statinių,  registruotų Nekilnojamojo turto registre, savininkai ar jų įgalioti asmenys, kurių statinyje yra įvykusi ir (ar) nepašalinta statinio avarija arba statinių naudojimą sustabdė statinio naudojimo priežiūrą atliekantis viešojo administravimo subjektas vadovaudamasis Statybos įstatymo nuostatomis.

14. Pastovioji įmokos dalis nustatoma:

14.1. gyvenamosios paskirties objektams pagal gyventojų skaičių;

14.2. visų kitų paskirčių (administracinės, prekybos, maitinimo, transporto, gamybos, pramonės, sandėliavimo, kultūros, mokslo, gydymo, poilsio, religinės ir kitos paskirties) objektams pagal objektų skaičių;

14.3. sodų, garažų paskirties, pastatams pagal nekilnojamojo turto paskirtį ir objektų skaičių.

15. Kintamoji įmokos dalis nustatoma tokia, kad padengtų kintamąsias su komunalinių atliekų tvarkymu susijusias sąnaudas.

16. Kintamąją įmokos dalį moka nekilnojamojo turto objektų savininkai arba jų įgalioti asmenys, kuriems teikiama komunalinių atliekų paėmimo paslauga ir atliekų tvarkymo paslauga. Komunalinių atliekų paėmimo paslauga suprantama kaip faktinis mišrių komunalinių atliekų paėmimas iš nekilnojamojo turto objekto savininko.

17. Kintamoji įmokos dalis nustatoma:

17.1. gyvenamosios paskirties objektams (daugiabučiams namams), kurių savininkai naudojasi kolektyviniais konteineriais;

17.2. gyvenamosios paskirties objektams kurių savininkai nesinaudoja kolektyviniais konteineriais kintamoji įmokos dalis pagal naudojamų komunalinių atliekų konteinerių skaičius, tūrį (dydį) ir ištuštinimo dažnį;

17.3. visų kitų paskirčių (administracinės, prekybos, maitinimo, transporto, gamybos, pramonės, sandėliavimo, kultūros, mokslo, gydymo, poilsio, religinės ir kitos paskirties) objektams pagal naudojamų komunalinių atliekų konteinerių skaičių ir tūrį (dydį);

17.4. kintamosios įmokos dalies nemoka nekilnojamojo turto objektų savininkai arba jų įgalioti asmenys, Savivaldybės nustatyta tvarka deklaravę, kad tam tikrą laikotarpį (ne trumpesnį kaip vienas metų ketvirtis ir ne ilgesnį kaip vieni metai) nebus naudojamasi nekilnojamojo turto objektu ir iš šio objekto tuo laikotarpiu komunalinės atliekos nebus surenkamos. Savivaldybės nustatyta tvarka deklaruoti galima ir ilgesnį kaip metai laikotarpį, kurį nebus naudojamasi nekilnojamojo turto objektu, jeigu asmuo pateikia Savivaldybei arba Vietinės rinkliavos administratoriui išvykimą į užsienį ar kitą Lietuvos vietovę įrodančius dokumentus ar jų kopijas. Nekilnojamojo turto objektų savininkai, deklaruodami, kad nesinaudos nekilnojamuoju turtu, Savivaldybės nustatyta tvarka taip pat deklaruoja, kad naudojimosi šiuo nekilnojamojo turto objektu teisės neperleidžiamos tretiesiems asmenims.

18. Pasibaigus deklaruotam laikotarpiui, visi, deklaravę, kad nesinaudos nekilnojamuoju turtu, nekilnojamojo turto objektų savininkai arba jų įgalioti asmenys pateikia Savivaldybės nustatytus dokumentus, įrodančius, kad nesinaudota nekilnojamuoju turtu, ar jų kopijas. Nepateikus šių dokumentų ar jų kopijų, Vietinės rinkliavos administratorius už deklaruotą laikotarpį apskaičiuoja kintamosios įmokos dedamosios dydį. Jeigu deklaruojamas laikotarpis ilgesnis negu metai, Vietinės rinkliavos administratorius gali prašyti šiuos dokumentus ar jų kopijas teikti periodiškai, bet ne dažniau negu 2 kartus per metus.

19. Vietinės rinkliavos administratorius turi teisę priimti sprendimą taikyti kitos paskirties vietinę rinkliavą, jeigu buvo nustatyta, kad vietinės rinkliavos mokėtojas pakeičia nekilnojamojo turto paskirtį**,** nei buvo įregistruota. Tvarka, kuria nustatoma tikroji nekilnojamojo turto paskirtis, yra tvirtinama Vietinės rinkliavos administratoriaus. Nustačius tokį faktą, Vietinės rinkliavos administratorius perskaičiuoja tokiam vietinės rinkliavos mokėtojui mokėtiną vietinę rinkliavą už laikotarpį nuo nekilnojamojo turto paskirties pakeitimo įregistravimo momento ir pateikia patikslintą mokėjimo pranešimą.

20. Nustačius vietine rinkliava neapmokestiną nekilnojamą turtą, Vietinės rinkliavos administratorius ~~apskaičiuoja~~ **perskaičiuoja** vietinės rinkliavos dydį ir vietinės rinkliavos mokėtojui pateikia **naują** mokėjimo pranešimą.

**V SKYRIUS**

**VIETINĖS RINKLIAVOS MOKĖTOJŲ REGISTRO SUDARYMAS**

21. Vietinės rinkliavos mokėtojų registrą (toliau – Registrą) tvarko ir organizuoja Vietinės rinkliavos administratorius.

22. Registro duomenys tvarkomi vadovaujantis Lietuvos Respublikos asmens duomenų teisinės apsaugos įstatymu.

23. Vietinės rinkliavos administratorius, tvarkydamas Registro duomenis, teisės aktų nustatyta tvarka gali naudotis VĮ Registrų centro (toliau – viešo registro), Mokesčių mokėtojų registro, Savivaldybės administracijos, rajono sodininkų ir garažų bendrijų, daugiabučių namų administratorių ir namų bendrijų pirmininkų, seniūnijų seniūnų, nekilnojamojo turto objektų savininkų bei kitų subjektų turimais duomenimis, reikalingais vietinės rinkliavos mokėtojų Registrui ir vietinei rinkliavai administruoti.

24. Vietinės rinkliavos administratorius, tvarkydamas Registrą, gali rinkti šiuos duomenis:

24.1. nekilnojamojo turto objekto adresas, naudojimo paskirtis, patalpų plotas, unikalus numeris;

24.2. nekilnojamojo turto objekte gyvenančių ir (arba) gyvenamąją vietą deklaravusių asmenų asmens duomenys, skaičius, duomenys apie nekilnojamojo turto ar jo dalies savininką, kurio sutikimu deklaruota asmens gyvenamoji vieta;

24.3. nekilnojamojo turto savininkų arba Įgaliotų asmenų vardas, pavardė, asmens kodas, gimimo data, deklaruotos vietos adresas;

24.4. nekilnojamojo turto savininkų arba Įgaliotų asmenų pavadinimas, juridinio asmens kodas, buveinės adresas;

24.5. vietinės rinkliavos mokėtojo identifikavimo kodas;

24.6. nekilnojamojo turto objektui priskirtų individualių ir (arba) bendro naudojimo mišrių komunalinių atliekų konteinerių skaičius, tūris (dydis), pastatymo data, pastatymo vieta;

24.7. nekilnojamojo turto objektui priskirtų konteinerių, skirtų pakuočių bei pakuočių atliekų, antrinių žaliavų, biologiškai skaidžių (žaliųjų), maisto-virtuvės atliekų, tekstilės atliekų ir kitų atliekų surinkimui, skaičius, tūris (dydis), pastatymo data, pastatymo vieta;

24.8. kiti duomenys, būtini Registrui tvarkyti.

25. Registras gali būti papildytas duomenimis apie:

25.1. naudojamus nekilnojamojo turto objektus, neįregistruotus viešame registre;

25.2. naudojamus nekilnojamojo turto objektus, kurių paveldėjimo dokumentai nesutvarkyti;

25.3. nekilnojamojo turto objektus, kuriems nėra suteiktas tikslus adresas.

26. Nekilnojamojo turto objektai Nuostatų 25.1, 25.2 papunkčiuose nurodytais atvejais į Registrą įtraukiami nekilnojamojo turto objekto savininkui ar Įgaliotam asmeniui pateikus rašytinį prašymą ir seniūnijos seniūno pažymą apie faktinę padėtį.

27. Nekilnojamojo turto objektas Nuostatų 25.3 papunktyje nurodytu atveju į Registrą įtraukiamas pateikus seniūnijos seniūno pažymą apie faktinę padėtį.

28. Nekilnojamojo turto objekto savininkas ar Įgaliotas asmuo apie pasikeitusius duomenis, nurodytus 24.1–24.6 papunkčiuose, privalo informuoti Vietinės rinkliavos administratorių raštu, elektroniniu paštu ar kitokiu būdu ne vėliau kaip per 30 kalendorinių dienų nuo duomenų pasikeitimo dienos.

29. Nekilnojamojo turto objekto savininkai ar Įgalioti asmenys, pageidaujantys, kad jiems priklausantys ir (ar) valdomi nekilnojamojo turto objektai būtų įtraukti į Registrą, Vietinės rinkliavos administratoriui turi pateikti prašymą, kuriame būtų nurodyti duomenys, nustatyti Nuostatų 24 punkte, jeigu šie Nuostatai nenumato kitaip.

30. Atliekų turėtojų prašymus, pretenzijas ir kitus klausimus, susijusius su Registro duomenų tikslinimu, nagrinėja Vietinės rinkliavos administratorius.

31. Registro duomenys nebenaudojami vietinei rinkliavai apskaičiuoti, kai:

31.1. nekilnojamojo turto objektas yra fiziškai sunaikintas ir nebenaudojamas;

31.2. fiziniam asmeniui mirus;

31.3. fizinis ar juridinis asmuo yra bankrutavęs;

31.4. juridinis asmuo yra likviduotas;

31.5. juridinis asmuo yra išregistruotas iš juridinių asmenų registro.

32. Asmenys, norintys, kad jiems nuosavybės teise priklausantys ar kitu pagrindu teisėtai valdomi nekilnojamojo turto objektai šių Nuostatų 31 punkte nustatytais atvejais būtų nebenaudojami apskaičiuojant vietinę rinkliavą, Rinkliavos administratoriui turi pateikti:

32.1. seniūnijos seniūno pažymą arba Valstybinės teritorijų planavimo ir statybos inspekcijos pažymą, priešgaisrinės gelbėjimo tarnybos arba kitos kompetentingos institucijos pažymą, patvirtinančią, kad nekilnojamojo turto objektas yra netinkamas naudoti pagal paskirtį – 31.1 papunktyje nurodytu atveju;

32.2. mirties liudijimą – 31.2 papunktyje nurodytu atveju;

32.3. teismo nutartį dėl bankroto bylos – 31.3 papunktyje nurodytu atveju;

32.4. Juridinių asmenų registro išrašą arba pažymą – 31.4–31.5 papunkčiuose nustatytais atvejais.

33. Nekilnojamo turto savininkui arba Įgaliotam asmeniui nepateikus 32 punkte nurodytų dokumentų, Rinkliavos administratorius turi teisę priimti sprendimą už einamuosius ir vienus praėjusius metus dėl Registro duomenų naudojimo, jei 31 punkte numatyti pagrindai gali būti nustatyti Rinkliavos administratoriaus, vadovaujantis viešai prieinamų registrų duomenimis, pateikta seniūnijų informaciją arba nustatomi vykdant / organizuojant nekilnojamojo turto objekto apžiūrą.

34. Likviduojant vietinės rinkliavos mokėtoją (pasikeitus savininkui), jam priskaičiuota ir nesumokėta vietinė rinkliava turi būti padengta iki likvidavimo pabaigos. Reorganizuojant vietinės rinkliavos mokėtoją, pareiga sumokėti priskaičiuotą ir nesumokėtą vietinę rinkliavą pereina jo teisių ir pareigų perėmėjams.

35. Vietinės rinkliavos mokėtojui pradėjus bankroto procedūras, Rinkliavos administratorius bankroto procedūrą vykdančiam administratoriui pateikia priskaičiuotos ir nesumokėtos vietinės rinkliavos dydžio kreditorinį reikalavimą.

36. Vietinės rinkliavos mokėtojai apmokestinto turto bendraturčiai Rinkliavos administratoriui gali pateikti laisvos rašytinės formos susitarimą, kuriuo jų sutarimu yra nustatomas vienas bendraturtis, mokėsiantis vietinę rinkliavą. Bendraturčiai Rinkliavos administratoriui kartu su rašytiniu susitarimu taip pat pateikia laisvos formos prašymą juos išbraukti iš Registro, paliekant pagal susitarimą paskirtą bendraturtį vieninteliu vietinės rinkliavos mokėtoju.

37. Vietinės rinkliavos mokėtojai, kurie naudojasi individualiais atliekų konteineriais, tačiau gyvena daugiabutyje, moka vietinę rinkliavą, apskaičiuotą kaip individualios namų valdos savininkams.

38. Rinkliavos administratorius Registro duomenis atnaujina pagal poreikį. Atnaujintų duomenų pagrindu Rinkliavos administratorius daro atitinkamus pakeitimus Registre.

39. Rinkliavos administratorius, vadovaudamasis gautais dokumentais, gali perskaičiuoti vietinės rinkliavos dydžius ir parengti bei Nuostatuose nustatyta tvarka pateikti vietinės rinkliavos mokėtojams patikslintus mokėjimo pranešimus.

40. Rinkliavos administratoriaus nurodymai dėl informacijos pateikimo vietinės rinkliavos administravimo tikslais yra privalomi visiems vietinės rinkliavos mokėtojams, įmonėms, įstaigoms, organizacijoms ir Įgaliotiems asmenims, jeigu toks informacijos ir duomenų pateikimas neprieštarauja teisės aktams. Asmenys, nevykdantys Rinkliavos administratoriaus nurodymų, atsako teisės aktų nustatyta tvarka.

**VI SKYRIUS**

**VIETINĖS RINKLIAVOS TAIKYMO TVARKA**

41. Savivaldybės teritorijoje esantiems nekilnojamojo turto objektų savininkams arba Įgaliotiems asmenims nustatoma vietinė rinkliava, susidedanti iš dviejų dalių – pastoviosios ir kintamosios.

42. Registro duomenys, naudojami vietinei rinkliavai apskaičiuoti, Vietinės rinkliavos administratoriaus sprendimu, gali būti koreguojami nekilnojamojo turto objektuose deklaruotiems asmenims ne trumpesniam nei ketvirčiui ir ne ilgesniam nei metams laikotarpiui:

43. Vietinė rinkliava neskaičiuojama arba perskaičiuojama nekilnojamojo turto objektų savininkams, iki einamųjų metų gruodžio 31 d. deklaravus nesinaudojimą nekilnojamojo turto objektu ir pateikus:

43.1. fiziniams asmenims, deklaruojantiems nesinaudojimą gyvenamosios paskirties nekilnojamuoju turtu, – seniūnijų seniūnų išduotą pažymą, kad asmuo išsideklaravo iš nekilnojamojo turto objekto, juridiniams ir fiziniams asmenims, deklaruojantiems nesinaudojimą negyvenamosios paskirties nekilnojamuoju turtu, išskyrus sodų paskirties nekilnojamojo turto objektus, – rašytinį prašymą ir licencijuoto elektros energijos tiekėjo pažymą apie suvartotą elektros energijos kiekį (kWh). Sunaudotas elektros energijos kiekis per einamuosius metus turi neviršyti 50 kWh.

44. Nepateikus 43.1 papunktyje nurodytų dokumentų iki einamųjų metų gruodžio 31 d., Vietinės rinkliavos administratorius apskaičiuoja vietinę rinkliavą ir pateikia vietinės rinkliavos mokėjimo pranešimus.

45. Jeigu vietinės rinkliavos dydžiui turintys įtaką pasikeitimai (duomenų nustatymas) įvyko nuo 1 iki 15 mėnesio dienos, vietinė rinkliava pagal šiuos pasikeitimus perskaičiuojama nuo to mėnesio 1 dienos, o jeigu nuo 15 iki paskutinės mėnesio dienos – nuo kito mėnesio 1 dienos, jei šie Nuostatai nenumato kitaip.

46. Vietinė rinkliava, panaikinus duomenis apie fizinio asmens gyvenamosios vietos deklaravimą Savivaldybėje, pagal šiuos pasikeitimus perskaičiuojama nuo kito mėnesio 1 dienos. Jeigu asmuo pateikia dokumentus, patvirtinančius tikslią gyvenamosios vietos deklaravimo duomenų panaikinimo datą, vietinė rinkliava pagal šiuos pasikeitimus perskaičiuojama remiantis Nuostatų 54 punktu.

47. Jeigu vietinės rinkliavos perskaičiavimas atliekamas dėl vietinės rinkliavos dydžiui turinčių reikšmės duomenų pasikeitimo, vietinė rinkliava priskaitoma arba perskaičiuojama ne daugiau kaip už einamuosius ir dvejus praėjusius metus.

48. Patikslinus duomenys Vietinės rinkliavos administratorius išsiunčia nekilnojamojo turto objekto savininkui ar Įgaliotam asmeniui patikslintą vietinės rinkliavos mokėjimo pranešimą per 20 darbo dienų nuo faktinių duomenų, kurie skiriasi nuo Registro duomenų, nustatymo dienos.

49. Nuostatuose nenustatytus atvejus nagrinėja Savivaldybės administracijos direktoriaus įsakymu sudaryta nuolatinė komisija (toliau – Komisija).

**VII SKYRIUS**

**VIETINĖS RINKLIAVOS MOKĖJIMO TVARKA**

50. Vietinės rinkliavos mokėjimo pranešimas suformuojamas remiantis Registro duomenimis. Mokėjimo pranešimas išsiunčiamas už einamųjų metų I pusmetį iki kovo 1 d., o už II pusmetį iki rugpjūčio 1 d.

51. Vietinės rinkliavos mokėjimo pranešimai siunčiami Registro duomenų bazėje esančiu nekilnojamojo turto objekto adresu arba, jei nekilnojamojo turto objekto savininkas ar Įgaliotas asmuo pageidauja, kitu nurodytu adresu arba pateikiama vietinės rinkliavos mokėtojui jo nurodytu elektroniniu paštu. Jeigu vietinės rinkliavos mokėtojas per 20 kalendorinių dienų po šių Nuostatų 58 punkte nurodytos datos negauna vietinės rinkliavos mokėjimo pranešimo, jis privalo nedelsdamas kreiptis į Vietinės rinkliavos administratorių, informuodamas jį apie tai. Priešingu atveju yra laikoma, kad vietinės rinkliavos mokėjimo pranešimą vietinės rinkliavos mokėtojas gavo. Siunčiant vietinės rinkliavos mokėjimo pranešimą elektroniniu paštu, laikoma, kad vietinės rinkliavos mokėtojas jį gavo kitą dieną nuo jo išsiuntimo.

52. Vietinės rinkliavos mokėjimo pranešimai nekilnojamojo turto naudotojui, negalinčiam pateikti dokumentų, patvirtinančių teisėtą nekilnojamojo turto objekto naudojimą tais atvejais, kai nekilnojamojo turto objektas nėra įregistruotas viešame registre, gali būti formuojami ir siunčiami nekilnojamojo turto naudotojo vardu, pateikus rašytinį prašymą arba gavus iš seniūnijos seniūno pažymą apie faktinę padėtį.

53. Vietinės rinkliavos mokėjimo pranešimai ir kita korespondencija siunčiama:

53.1. Registro duomenų bazėje esančiu nekilnojamojo turto objekto adresu, o nepavykus pristatyti (įteikti) – deklaruotos gyvenamosios vietos adresu, kai savininkas yra fizinis asmuo;

53.2. Registro duomenų bazėje esančiu nekilnojamojo turto objekto adresu, o nepavykus pristatyti (įteikti) – buveinės registracijos vietos adresu, kai savininkas yra juridinis asmuo;

53.3. sodų paskirties nekilnojamojo turto objektų savininkams ar Įgaliotiems asmenims – jų deklaruotos gyvenamosios vietos adresu;

53.4. tais atvejais, kai nekilnojamojo turto objektas neturi tikslaus adreso, vietinės rinkliavos mokėjimo pranešimas siunčiamas jo savininko ar Įgalioto asmens deklaruotos gyvenamosios vietos adresu – kai vietinės rinkliavos mokėtojas yra fizinis asmuo, arba buveinės registracijos adresu – kai vietinės rinkliavos mokėtojas yra juridinis asmuo;

53.5. tais atvejais, kai nekilnojamojo turto objekto adresu neįrengta rakinama, aiškiai ir suprantamai numeruota gaunamųjų laiškų dėžutė laiškininkams lengvai prieinamoje vietoje, nekilnojamojo turto objekto savininkas ar Įgaliotas asmuo turi elektroninėje vietinės rinkliavos aptarnavimo savitarnos svetainėje (nuoroda internete: http://skuodas-atrismok.algoritmas.lt) užsisakyti gauti mokėjimo pranešimus elektroniniu paštu ar Vietinės rinkliavos administratoriui nurodyti savo el. pašto adresą. Mokėjimo pranešimo negavimas dėl aukščiau minėtų aplinkybių neatleidžia nekilnojamojo turto objekto savininko ar Įgalioto asmens nuo pareigos sumokėti vietinę rinkliavą;

54. Jeigu nekilnojamojo turto objekto savininkas yra miręs ir nėra sutvarkyti turto paveldėjimo dokumentai, o nekilnojamojo turto objekto adresu yra gyvenamąją vietą deklaravusių ar faktiškai gyvenančių asmenų, vietinės rinkliavos mokėjimo pranešimas yra formuojamas ir siunčiamas gyvenamąją vietą deklaravusio ar faktiškai gyvenančio asmens vardu, esant jo prašymui. Jeigu tokių asmenų yra keli, vietinės rinkliavos mokėjimo pranešimas siunčiamas vieno iš gyvenamąją vietą deklaravusių ar faktiškai gyvenančių asmenų vardu, esant jo prašymui. Asmuo prašymą pateikia Vietinės rinkliavos administratoriui. Jeigu nekilnojamojo turto objektas nėra registruotas viešame registre arba jam nėra suteiktas konkretus adresas, Vietinės rinkliavos administratoriui pateikiama seniūnijos seniūno pažyma apie faktiškai nekilnojamojo turto objekte gyvenančius asmenis.

55. Vietinės rinkliavos mokėjimo pranešime nurodoma apskaičiuota įmoka, įmokos kodas, identifikavimo kodas Registre, atsiskaitomoji sąskaita, į kurią reikia sumokėti vietinės rinkliavos įmoką, įmokos gavėjo pavadinimas, kodas, banko pavadinimas, laikotarpis, už kurį apskaičiuota vietinė rinkliava, mokėtina suma, Savivaldybės teritorijoje praėjusiais ataskaitiniais metais rūšiuotų atliekų ir atliekų, kuriomis atliekų turėtojas atsikrato mišriuose komunalinių atliekų konteineriuose, dalis, asmens, kuriam siunčiamas mokėjimo pranešimas: fizinio asmens – vardas, pavardė, gimimo data, juridinio asmens – pavadinimas, nekilnojamojo turto objekto adresas, kodas.

56. Vietinės rinkliavos mokėjimo pranešime nurodyta vietinė rinkliava mokama už mokėjimo pranešime nurodytą laikotarpį.

57. Vietinė rinkliava mokama į vietinės rinkliavos mokėjimo pranešime nurodytą banko sąskaitą.

58. Vietinė rinkliava gali būti mokama tiesioginiu bankiniu pavedimu, nurodant įmokos kodą ir mokėtojo kodą, naudojantis elektronine bankininkyste, pašto ar kitose įstaigose, kurios teikia tokio pobūdžio paslaugas.

59. Už įmokos priėmimo paslaugą moka vietinės rinkliavos mokėtojas pagal bankų, pašto bei kitų įstaigų nustatytus tarifus.

**VIII SKYRIUS**

**VIETINĖS RINKLIAVOS GRĄŽINIMO TVARKA**

60. Nekilnojamojo turto objekto savininkui ar Įgaliotam asmeniui sumokėjus didesnę vietinės rinkliavos įmoką, nei nurodyta vietinės rinkliavos mokėjimo pranešime, ar neteisingai apskaičiuotą, arba neteisėtai išieškotą vietinę rinkliavą, permokėta suma, jei nekilnojamojo turto objekto savininkas ar Įgaliotas asmuo neturi įsiskolinimų, nekilnojamojo turto objekto savininkui ar Įgaliotam asmeniui užskaitoma už būsimą laikotarpį arba grąžinama pavedimu į prašyme nurodytą atsiskaitomąją sąskaitą per 30 kalendorinių dienų nuo prašymo gavimo dienos.

61. Nekilnojamojo turto objekto savininkas ar Įgaliotas asmuo prašymą dėl vietinės rinkliavos permokos grąžinimo pateikia Savivaldybės administracijos direktoriui.

62. Sumokėta vietinė rinkliava grąžinama, jeigu prašymas dėl jos grąžinimo pateiktas per vienus metus nuo grąžinti prašomos vietinės rinkliavos sumokėjimo datos ir mokėtojas neturi įsiskolinimo už ankstesnį laikotarpį.

63. Sprendimus dėl vietinės rinkliavos įskaitymo ar jos permokos grąžinimo priima Savivaldybės administracijos direktorius.

**IX SKYRIUS**

**VIETINĖS RINKLIAVOS IŠIEŠKOJIMAS**

64. Vietinės rinkliavos administratorius identifikuoja duomenų bazėje skolininkus, sudaro skolininkų sąrašą.

65. Vietinės rinkliavos administratorius, teisės aktų nustatyta tvarka pradeda vykdyti išieškojimo procedūras.

66. Vietinės rinkliavos administratorius nustatęs vietinės rinkliavos skolininkus, išsiunčia raginimą, sumokėti vietinę rinkliavą arba atitinkamas jos dalis.

67.Nekilnojamojo turto objekto savininkas ar Įgaliotas asmuo gavęs raginimą sumokėti vietinę rinkliavą arba jos dalį, privalo nurodyto dydžio sumą sumokėti per 20 kalendorinių dienų nuo raginimo išsiuntimo datos.

68. Nesumokėta vietinė rinkliava per nustatytą terminą išieškoma Lietuvos Respublikos teisės aktų nustatyta tvarka.

**X SKYRIUS**

**VIETINĖS RINKLIAVOS MOKĖTOJŲ TEISĖS IR PAREIGOS**

69. Nekilnojamojo turto objektų savininkai ar Įgalioti asmenys turi teisę susipažinti su visa informacija, kuri yra surinkta apie jį Registro duomenų bazėje, bei su visa informacija, susijusia su vietinės rinkliavos dydžiais.

70. Nekilnojamojo turto objektų savininkai ar Įgalioti asmenys turi teisę:

70.1. reikalauti pakeisti ar patikslinti Registro duomenis, perskaičiuoti vietinės rinkliavos įmokos dydį, jeigu jis apskaičiuotas netinkamai;

70.2. prašyti vietinės rinkliavos mokėjimo pranešimus atsiųsti pagal faktinę gyvenamąją vietą;

70.3. Nuostatų nustatyta tvarka teikti kitus prašymus bei pažymas.

71. Nekilnojamojo turto objektų savininkai ar Įgalioti asmenys privalo:

71.1. laiku sumokėti vietinę rinkliavą pagal gautą vietinės rinkliavos mokėjimo pranešimą;

71.2. perleidžiant nekilnojamąjį turtą, būsimą savininką (naudotoją) informuoti apie prievolę mokėti vietinę rinkliavą ir nedelsiant informuoti Vietinės rinkliavos administratorių apie Registro duomenų pasikeitimą;

71.3. Vietinės rinkliavos administratoriui paprašius, teikti teisingą informaciją, reikalingą vietinės rinkliavos dydžiui apskaičiuoti;

71.4. pateikus duomenis apie planuojamą priimti palikimą, kurį sudaro Savivaldybės teritorijoje esantis vietine rinkliava apmokestintas nekilnojamasis turtas, nedelsiant apie tai informuoti Vietinės rinkliavos administratorių.

**XI SKYRIUS**

**BAIGIAMOSIOS NUOSTATOS**

72. Vietinės rinkliavos administravimo veiksmai, neaprašyti šiuose Nuostatuose, atliekami vadovaujantis Lietuvos Respublikos įstatymais bei kitais teisės aktais.

73. Vietinės rinkliavos administratorius yra atsakingas už šių Nuostatų vykdymą.

74. Vietinės rinkliavos lengvatas tvirtina Savivaldybės taryba.

75. Už vietinės rinkliavos mokėjimą laiku atsakingi visi vietinės rinkliavos mokėtojai.

76. Vietinės rinkliavos mokėtojai pažeidę šiuos Nuostatus atsako teisės aktų nustatyta tvarka.

77. Šių Nuostatų vykdymą kontroliuoja Buhalterinės apskaitos skyriaus vedėjas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mindaugas Perminas

2019-12-19